NEM VAGY EGYEDÜL!

Inspiráló írásaim gyűjteménye

Szerző: Sipos Ágota

ISBN: 978-615-02-0893-0

Minden jog fenntartva!

2024.

Tartalomjegyzék

ELŐSZÓ

AJÁNLÁS AZ OLVASÁSHOZ

BLOGBEJEGYZÉSEIMBŐL

30 másodperc és a nagyikám…avagy mit is csinálok?

A jó kislánytól a mentorig

Egy mentor mindenkinek kell!

3:1-ben…miben segíthetek?

Jóllétet a közösségeknek is!

A gyermek az egyik legjobb tükör önmagam felfedezésére

Jólét helyett jóllét!

Szenvedek vagy élek? Mindig van választásom!

Az őszinteség a kulcs…

Befejezem a keresést!

Az élet célja az öröm!

SZÜLETÉSNAPOMRA!

MÚZSA HÍVJA FÖLDET, FÖLD JELENTKEZZ!

MONDDMIAKŐ, VESEKŐ??!!

LEVÉL ANYÁNAK!

KIÉBREDÉS A GYERMEKI JÁTSZMÁINKBÓL

POSZTJAIMBÓL

Egy bemutatkozó posztom

Elvált nőként azt gondolod, hogy te már biztosan nem kellesz senki másnak, neked már nem lesz boldog párkapcsolatod?!

Azt gondolod, hogy a válásod után egyedül is képes vagy felállni. Nézd meg, eltelt 1 év, és történt bármilyen változás?

Vajon elvált nőként hogy tudtad újraindítani az életed?

Kész, vége, feladom, nincs értelme tovább keresnem, a normális férfiak egy másik bolygón élnek!

Én csak szerettem volna, ha a gyerekeim családban nőnek fel, a válással ez a vágyam totálisan szertefoszlott!

Nem vagy OK, amiért elhagyott a párod?

Egy újabb motivációs írás még a jóllét mentoros korszakomból

Te döntöttél, elváltál, azt hitted, hogy ez megkönnyebbülést hoz. Közben eltelt jópár év, még mindig egyedül vagy, célok nélkül, bizonytalanul. Hogyan lehet végre ebből kitörni?

Egyedül vagy, magányosan, úgy vágynál végre egy szerető társra, de egyszerűen képtelen vagy változtatni, mert gyerekekkel ez olyan nehéz! Vagy mégsem? Olvass tovább, kiderül a végére.

A média, a barátnők, anyád, mindenki olyan okosakat mond neked: hogy legyél újra csini, vonzó NŐ, kezdj el megint pasizni, mozdulj ki már a lakás négy fala közül, ne legyél már olyan tesze-tosza! De mégis mi kell ahhoz, hogy végre beleállj az életedbe, és tegyél végre magadért?

Nem szívesen beszélsz a múltról, arról, ahogy az ex-ed bánt veled. Azzal a mondattal vigasztalod magad, hogy majd az idő megoldja, majd elfelejted. De vajon tényleg az idő és a memóriád az, ami megoldja?

Ha egy csoda folytán most megtudnád valahonnan, valakitől, hogy meddig fogsz élni, mikor lesz a halálod napja. Kiderül, van még pontosan 365 nap az életedből. Vajon élnéd-e ugyanazt az életet, amit eddig, vagy végre felébredsz, és teszed azt, amit igazán szeretnél?

Hogyan láss túl azon félelmeden, hogy 30 év házasság után 52 évesen, új ráncokkal, 9 kg plusszal te már nem kellesz senkinek sem, miközben a volt férjed az új párjával mosolyog rád a világhálóról?!

„Majd ha NŐvé válok, akkor jönni fog végre az a férfi, aki a nekem való!”

Kimondtad, hogy legyen vége, elváltál, jött a megkönnyebbülés, most szárnyalsz, pörögsz ezerrel, este mégis, valahogy rossz érzéssel alszol el. Vigyázat, csapda…olvass tovább, a végére kiderül.

A tortádon számgyertya szembesített még januárban, 62 éves lettél. Az éves leltáradból hiányzik egy férfi, 105 kg mínusz, a válási papír már az asztalfiókodban. Új élet? Új kihívás: kellhetsz te még ennyi idősen egy férfinak?

Elhunyt a párom, már öt év telt el nélküle, magányos vagyok, nem jó így egyedül, de szabad nekem újra ismerkednem?

Már 15 éve annak, hogy elváltál, te jó ég, hogy szalad az idő! És te még mindig nem bízol senkiben. Kiderült, megmondták, hogy te nem bízol, hurrá, most már ki is mered mondani, szuper. És akkor most mi van? Vigasztalod magad ezzel a gondolattal, vagy végre beleállsz az életedbe, és változtatsz ezen?!

Közeleg a Karácsony, a szeretet ünnepe, a családban ez mindig a legkülönlegesebb együttlét volt az évben. A szüleid már nem élnek, a gyerekekhez még elmehetsz. Belátod, magányos vagy, mint a kisujjad. Vajon mi tart attól vissza, hogy ezt felül írd, és indulj el újra egy párkapcsolat felé?

Levél a meg nem született gyermekemnek

AZ ELSŐ KÖNYVEM

A SZERZŐRŐL

A SZERZŐ UTÓSZAVA

ELŐSZÓ

2021. december 03., reggel 6 óra 51 perc. Itt ülök a nappali szobámban, a laptopom előttem egy tartóállványon, mögötte kikukkantva látom, hogy most pirkad, kint csend, és bennem is.

Tegnap este mentorommal beszélgettünk, és a beszélgetésben Nerella (Tóth Nerella -önismereti előadó, tudatosság mentor) említette, hogy olvasta pár posztomat az egyik közösségi hírmegosztó felületen, szerinte tök jó, amiket írok, miért nem állítok össze ezekből egy könyvet, mutatom meg ezt az oldalamat is országnak-világnak, sokaknak ebben a formában is segíthetek.

Nem hiszek a véletlenekben, szeretem figyelni ahogy az életem puzzle darabkáiból valami csodálatos teremtő folyamat indul be, és áll össze.

Az egyik ilyen puzzle darabka valamikor 2019. őszén érkezett hozzám egy könyv formájában. Ez pedig Oprah Winfrey: Amit biztosan tudok című könyve volt, amit két nap alatt felfaltam. Inspiráló, rövid írásait tartalmazza, amik hatalmas életbölcsességről, tapasztalatról tanúskodnak. Imádtam minden sorát, utána még egyszer elolvastam, és egy darabig, reggelente, ahol kinyílt, azt a kis írást olvastam el, megadta a napom indítását. Karácsonyra sokan ezt kapták tőlem ajándékba, annyira bíztam abban, hogy másokat is megszólít ez a kis könyvecske.

2020. tavaszán egyik reggel arra ébredtem, hogy írjak egy könyvet. Egyszer csak jött ez a gondolat, nagyon erős volt, annyira, hogy el is kezdtem, hasonló szerkezetben gondolkodtam, mint Oprah könyve. Egy pár oldalt írtam, egy-két napig érdekelt, de aztán elment a fókuszom más felé, és ma nincs is meg az az iromány, amit akkor kezdtem le.

Teltek-múltak a hónapok, ezzel a témával nem foglalkoztam. Mígnem 2021. májusában elindítottam a honlapomat, az eletszeretlek.hu-t, és mivel május 13. a születésnapom, ezért ezt összekötöttem egy bevezető kampánnyal, írtam 13 blogbejegyzést. Minden napra egyet, ami nem önéletrajz, de bemutatta azt, amit akkor csináltam, ahogy csináltam, és bepillantást nyerhetett az olvasó a saját életfilozófiámba is. Ezek az írások a mai napig fent vannak az oldalamon.

A felületet anno, mint jóllét mentor indítottam el, mentorálással, motivációs beszélgetésekkel, energetikai kezelésekkel, kapcsolat terápiával. Nem csak egyéniben, hanem csoportos foglalkozásokban gondolkodtam, sőt gyermekeknek is terveztem adni a tudásomat.

Ami közben változott, az a rálátásom arra, hogy ez mind nagyon klassz, de ez sok, túl sok. Szeretek rendszerekben gondolkodni, és hiszek az egyszerűségben, a játékosságban az élet minden területén. Tudtam, hogy ebben is finom hangolnom érdemes.

Egy darabig elvált nőknek segítettem a magabiztosságuk megélésében, és felkészítettem őket az új, minőségi társ megtalálására is. Ehhez kezdtem el írni saját írásokat az egyik közösségi hírmegosztó felületen, a saját nevem alatt.

Érdekes volt látni azt, hogy bár ezek az írásaim elvált, özvegy nőknek készültek, láttam, hogy férfiak is kommentelik. Elolvasták, ha nem is végig, de beleolvastak. És ami még izgalmasabb, hogy bennük is érzelmeket mozgatott meg, a kommentekből gyakran éreztem, hogy bennük is ott van tudat alatt egy nagy adag indulat, fájdalom, meg nem értettség.

Így jutottam el a mához, a mai puzzle darabka a helyére került.

Azt gondoltam, hogy azokat az írásokat, amiket az elmúlt években megírtam, most összerendezem egy helyre.

Hogy kiknek ajánlom?

Nem csak elvált nőknek.

Mindenkinek,

nőknek, férfiaknak,

fiatalnak, idősnek egyaránt.

Az írásokban benne vagyok én is, te is, mindannyian.

Szeretettel írtam, szeretettel adom át most egy csokorban neked és kívánom, hogy találd meg azokat a mondatokat, történeteket, amikkel dolgod van, ami téged is inspirálhat!

Hálával az EGY-nek!

Sipos Ágota

Múzsa

Inspirálok & érintek!

az ÉletSzeretlek oldal megálmodója

és tulajdonosa

AJÁNLÁS AZ OLVASÁSHOZ

Javaslom, hogy az írásokat ne egyszerre próbáld meg elolvasni. Egyet-egyet olvass el, térj vissza hozzá, ha úgy látod. Hagyd, hogy a mondatok megérkezzenek hozzád, leülepedjenek benned.

Az, hogy már megvetted ezt a könyvet, egy lépés magad felé.

Kívánom, hogy a te életedben is hozzanak olyan mély változásokat, amiket én is tapasztalok a saját életemben.

FIGYELMEZTETÉS:

az írásaim a nyugalmad megzavarására is alkalmasak.

IGEN, nem titkolt szándékom, hogy megmozgassam a benned élő, de eddig eltemetett aspektusaidat, énrészeidet, amik már alig várják, hogy újra a szívedbe fogadd őket.

ITT VAGYOK, nem vagy egyedül, vagyunk a világban több millióan hasonló történetekkel. És megvannak a saját megküzdéseink.

FOGOM A KEZED, gyere velem az alábbi írásaim segítenek elmerülni önmagad óceánjába, ahol a csepp és az óceán is EGY.

BLOGBEJEGYZÉSEIMBŐL

Ahogy az előszóban is írtam, amikor elkezdtem hirdetni a vállalkozásom, akkor még nagyon sok szolgáltatás típust raktam össze, hogy tudjak minél több embernek segíteni. Ma már ez a kép letisztult bennem, viszont úgy gondoltam, hogy az írásokat meghagyom így, ahogy anno megjelentek, mert ez is tükrözi azt, ahogy én is alakulok, folyamatosan változásban vagyok.

30 másodperc és a nagyikám…avagy mit is csinálok?

László Móni (#laszlomoni) egyik blogbejegyzésében azt javasolja, hogy amikor 30 másodperced, vagy akár csak 1 perced van arra, hogy röviden elmondhasd, mit is csinálsz, akkor ehhez végezz el egy gyakorlatot. Képzeld magad elé a nagymamádat, és próbáld neki elmondani, röviden, tömören, de figyelemfelhívóan. Ha ő megérti, akkor nagy valószínűséggel mások is meg fogják érteni.

Kipróbáltam magamon Móni ötletét, az elején nagyokat szenvedtem, hiszen a honlapomon olyan gyönyörűen megfogalmaztam mindent, csak el kell olvasni. Leírtam a küldetésemet, a hitvallásomat is. Szóval azt gondoltam, hogy mindent, amit terveztem, felraktam magamról. Szóban már nehezebb volt, néha több idő kellett, hogy megfogalmazzam, megtaláljam a megfelelő, ütős szavakat, vagy belefutottam abba is, hogy nem jutott eszembe hirtelen semmi, leblokkoltam vagy éppen túl hosszú, túl sok volt, ami jött.

Aztán hagytam magamnak erre időt, elkezdtem játszani a feladattal, kezdtem elhagyni a cizellált, hosszú körmondatokat, aminek az elejét már el is felejtettem, mire a végére értem. És a legjobb érzés hozzá tényleg az volt, hogy mindeközben odaképzeltem hozzá az én drága, felejthetetlen anyai nagymamámat, akivel kislánykoromban csodálatos, világmegváltó beszélgetéseket folytattam (már akkor is!).

És ennek a mostani, képzeletbeli beszélgetésünknek hála, ha megkérdezik tőlem, hogy mit is csinálok, most valahogy így fogalmazok: Emberekkel találkozom, meghallgatom őket, lehet, hogy kérdezek, de lehet, hogy csak megérintem, megölelem őket. Egy ilyen találkozásban annyi minden és bármi benne van, szavak és csend, sírás és nevetés. Az történik, aminek történnie kell. Ilyen egyszerű, végtelenül egyszerű!

Drága Nagyikám! Mindig is itt vagy velem a szívemben! Szeretlek!

2021.02.02.

A jó kislánytól a mentorig

Voltam jó kislány, kezelhetetlen tini, voltam feleség, aztán szerető, vagyok tesó, rokon, barát, munkatárs, diák, szomszéd, vásárló, …és mi minden lehetek még! Sok életterület, és mindegyikben megannyi szerepet játszhatom itt, az élet színpadán. Van olyan, amit letettem, van olyan, amit újra visszaveszek, ami egész életemben végigkísér, és vannak újak, és lesznek újabbak. Ez a változás, az Élet játéka!

Mindaz, amit eddig, ebben a jó pár évtizedben megélhettem, ezek által vagyok most ott, ahol vagyok, és vagyok, aki, ami. A hivatásommal kapcsolatban most úgy fogalmazok, hogy elsősorban emberépítő, mentor és tréner.

Két évvel ezelőtt, egy nagy szerelem végén teljesen mély pontra érkeztem lelkileg, testileg. Akkor találkoztam Bagdi Bella gyógyító erejű dalaival, és egy-két könyvét meg is vettem. Az egyikben találtam rá erre a szív megbizsergető szóra, hogy emberépítő. Többször visszatértem arra a fejezetre, egyszerűen beleszerettem ebbe a szóba, megszólított. Bár akkor még nem tudtam pontosan, milyen formában, de valahogy éreztem a zsigereimben, hogy dolgom lesz vele.

Aztán ahogy tavaly kitaláltam, hogy névjegykártyát készíttetek, arra már az emberépítő szót irattam fel. Úgy érzem, hogy ez a szó az esszenciája mindannak, ami a célom, azaz emberépítőként segítem a hozzám fordulókat, hogy egyre jobban érezzék magukat a bőrükben. Ezt a részemet neveztem el jóllét mentornak. Másrészt segítem őket abban, hogy minél teljesebben tudjanak kapcsolódni önmagukhoz, a testükhöz, ezáltal pedig másokhoz. Ez a részem pedig a kapcsolat tréner. Az energetikai kezeléseimmel kiegészítve, egységben tudom kísérni mindazokat, akik megtisztelnek a bizalmukkal.

2021.05.03.

Egy mentor mindenkinek kell!

Ahogy a honlapom főoldalán is írom, tavaly tavasz óta az életünk tótágast állt, szerintem nincs olyan ember a Földön, akinek ne hozott volna valamilyen váratlan, szokatlan, ismeretlen, félelmetes, pozitív vagy negatív változást az életébe. Érkezett valami, nevezzük ezt most konkrétan egy vírusnak, ami fenekestül felforgatta a világot, mindannyiónk életét. Van, akinek a munkája szűnt meg, van, akitől a párja válik, van, aki gyászol, van, aki még nagyobb anyagi gondokkal, egészségügyi problémákkal küzd, mint előtte. És vannak olyanok is, akiknek ez az elmúlt több mint 1 év hozott új lehetőségeket, megoldásokat, kihívásokat, hoztak meg döntéseket, és mertek, mernek lépni.

A saját életemben is volt jó pár olyan válságos helyzet, amikor úgy éreztem, nincs tovább, nem tudtam, mitévő legyek, merre tovább. Ilyen volt a válásom körüli időszak, a szüleim halála, majd egy betegség, aminek következtében folyamatos fájdalommal éltem hosszú éveken keresztül. Mindegyik történés testi és mentális szinten nagyon megviselt, volt, hogy hosszú hónapokon át depressziós tüneteim voltak, rettentően szenvedtem belül, a külvilág felé viszont azt mutattam, hogy minden rendben van.

Holott, egyáltalán nem volt így, és ez a folyamatos hamis szerepjátszás kezdett felőrölni. Egy darabig szenvedtem, aztán amikor végre eldöntöttem, hogy ez nem mehet így tovább, akkor mindig megtaláltam azt a segítőt, szakembert, aki éppen, akkor, az adott helyzetben tudott nekem segíteni. Az elmúlt több mint egy évtized önismereti utazása alatt nagyszerű szakemberekkel találkozhattam, akik segítségével mindig egy új, magasabb szintre tudtam emelkedni, és közben elkezdtem tanulni, képezni magam, mert akkor már valahogy érezhettem, hogy ez lesz később az én igazi utam, hogy segítő leszek!

Soha nem volt talán még olyan nagy szükség segítőkre, mint most!! Egyedül, négy fal között, könyvekből vagy az internetről kigyűjtött tudással szerintem nagyon kevesek tudnak magukon, igazán eredményesen segíteni. Ahhoz, hogy ki tudjunk lépni a szokásos gondolati köreinkből, meg kell engednünk magunknak az őszinteséget. TUDOM, HOGY EZ A LEGNEHEZEBB! Elfogadni a segítséget, elismerni, hogy lehetünk gyengék és sebezhetők. Férfiként, nőként egyaránt. Tudom, mert én is voltam így.

És egyedül nem ment, tényleg nem, nem volt lendületem, nem volt motivációm, tipródtam, dagonyáztam a szokásosban. És a szokásos nem hoz semmi újat, idővel még lejjebbre visz, a mocsárba. És onnan visszajönni még nehezebb, bár nem lehetetlen.

Itt Magyarországon, de a világban is nagyon sok, tehetséges, nagyszerű szakember van jelen, legyen az pszichiáter, mentális segítő, terapeuta, coach vagy mentor. A világháló remek lehetőséget nyújt a felfedezésükre, de lehet, hogy éppen egy barátod fog megemlíteni egyet, amire érdemes esetleg rákérdezned.

Lehet, hogy nem az első lesz az, akivel együtt tudsz működni, nincs ezzel semmi baj, kérlek, ne add fel, keress tovább, meg fogod találni azt, akivel el tudtok indulni közösen. Én igazán azzal tudtam együtt dolgozni, aki nem azt mondta, amit én szerettem volna hallani (volt olyan is), hanem őszintén, kertelés nélkül beszélt, ezzel néha felbosszantva engem, kényelmetlenné téve a helyzetet. Ezekért az emberekért is hálás vagyok, mert így tudtam igazán szembenézni magammal, és tudtam fejlődni.

Légy őszinte, keress egy segítőt. kezdd el, és valami csodálatos fog várni rád!

2021.05.04.

3:1-ben…miben segíthetek?

Jóllét mentorként abban segítelek, hogy jól érezd magad a bőrödben! Találkozunk, meghallgatlak, lehet, hogy kérdezek, de lehet, hogy csak benne maradunk a csendben, és még az is lehet, hogy csak fogom a kezed. Egy ilyen találkozásban annyi minden és bármi benne van, szavak és csend, sírás és nevetés. Az történik, aminek történnie kell…ilyen egyszerű, végtelenül egyszerű!

A szándékom, hogy a benned felmerülő kérdésekre megtaláld magadban a válaszokat, hogy láss megoldási lehetőségeket a problémáidra, hogy felismerd magadban, hogy igen, lehet és érdemes másképp! Hogy felszítsam benned a tüzet, hogy vágyd és szeresd a változást, cselekedj, adj bele mindent, amit csak tudsz, és közben élvezd az életed, amit te teremtesz, senki más! És ahogy te változol, válsz igazi önmagaddá, úgy fogja ezt a környezeted is észrevenni, értékelni, egyre több vágyott eredmény érkezik az életedbe, és te magad is lehetsz mások számára inspiráló!

Kapcsolat trénerként mutatok neked egy olyan varázslatos világot, ami ott volt mindig is az „orrod előtt”, de nem vetted észre. Segítek, hogy ráláss egy kicsit másképp önmagadra, a testedre, meghalld, hogy beszél hozzád, üzen neked. A tested egy gyönyörűséges alkotás, amelyért hálás lehetsz, rajta keresztül tapasztalod meg a világot, a legfontosabb, hogy egészségben élhess! Ha nincs egészség az életedben, akkor nincs egyensúly, harmónia sem, ami aztán kihat minden életterületedre.

Így többek között a társas kapcsolataidra is, gond lehet a párkapcsolatodban, nem jó vagy kevés a szex, nem találod a hangot a családoddal, barátokkal, konfliktusok nyomasztják a mindennapjaidat a munkád során. A stressz csak egyre jobban halmozódik fel benned, tünetet produkál, és ez már a segélykiáltása, hogy hahó, itt vagyok, kérlek, foglalkozz velem! Segítek, hogy visszatalálj hozzá, szeretettel, elfogadással, megértéssel!

Nagy öröm számomra, hogy a mentális mellett a fizikai szintű változásokban is tudlak kísérni energetikai kezeléseimmel. Nagy kedvencem, amit Szeretet Szeretlek-nek neveztem el, ebben Kundalíni (életerő) energiával dolgozom, és a test energetikai központjainak harmonizálása történik. Olyan, mintha masszázs lenne, de közben mégsem. annál több, azt kapod, amire éppen akkor, ott szükséged van.

A Fájdalom kezelés alkalmával kifejezetten a fennálló tünetre fókuszálunk, a tested gyógyítja önmagát, én a csatorna vagyok, akin keresztül érkezik hozzád az univerzális energia, ami intelligensen eljut a testedben oda, ahol a legjobban szüksége van rá. Imádom ezeket a kezeléseket végezni, mert olyan jó látni, tudni azt, hogy a test csodálatosan reagál! Szereti, ha szeretik!

Jólét helyett jóllét!

2021.05.05.

Jóllétet a közösségeknek is!

Amikor eldöntöttem, hogy jóllét mentorként folytatom tovább, először abban gondolkodtam, hogy egyéni találkozások, konzultációk formájában indítom el, azaz ezeken az alkalmakon, személyesen - vagy most, az online térben - te és én vagyunk jelen, együtt haladunk a megoldások felé. Ennek erőssége, hogy a rendelkezésre álló időnkben csak rád, a te témádra tudunk fókuszálni, hatékonyan. Aztán ahogy múltak a hetek, egyre jobban érett bennem a gondolat, hogy ezt a mentorációt szeretném elvinni olyan vállalkozásoknak, közösségeknek is, akik nyitottak a változásra, szeretnének fejlődni a humán erőforrásaik tekintetében.

Életünk aktív időszakában időnk átlagosan minimum egyötödét töltjük munkában, egy év során. És akkor még nem is vettem figyelembe, ha valaki napi 10-12 órát vagy netán többet, sőt, hétvégén is dolgozik. Nemzetközi kutatások szerint ez az arány elérheti akár a negyven százalékot is. Ez rengeteg!!! És ez csak a munka, emellett ott van a család, egyéb kötelezettségeink, hobbink, és minden más, amit szeretnénk beépíteni a mindennapjainkba. Időnk 20-40 %-át a munkánkkal, munkában töltjük, egyedül vagy közösségben végezve azt. Nem mindegy, hogy abban a napi 8-10-12 órában, hogy érezzük magunkat! Ez csak rajtunk múlik. Rajtunk egyéni szinten, rajtunk vezetőként!

2020. márciusa óta nagyot fordult a világ, semmi sem biztos, és minden változik. Veszélyben vannak munkahelyek, iparágak, a válság még ki tudja, milyen formában és ideig gyűrűzik tovább. Most van itt az ideje az egyéni felelősségvállalásnak, a közösségben való gondolkodásnak, és ha képesek vagyunk újra és újra megtalálni belső és külső erőforrásainkat, tudunk célokat kitűzni, együtt tudunk működni, mint egy igazi csapat, akkor az is megtörténhet, hogy ez a kihívás még erősebbé tesz bennünket és a közösséget is, ahová tartozunk! De, ha még meg sem próbáljuk?!